**Proiect HS**

**privind structura anului universitar și organizarea activităților didactice în anul universitar 2020-2021**

În conformitate cu prevederile Hotărârii de Guvern nr. 24/2020 privind organizarea şi funcţionarea Ministerului Educaţiei și Cercetării, Anexa 6, punctul 39, prin care se instituționalizează Universitatea „Ștefan cel Mare” din Suceava;

Având în vedere avizul Consiliului de Administrație din data de 01.09.2020 privind structura anului universitar și organizarea activităților didactice în anul universitar 2020-2021, Hotărârea Senatului nr. 71/2020 cu privire la aprobarea structurii anului universitar 2020-2021 și a perioadelor de concediu pentru personalul didactic;

În conformitate cu prevederile Ordonanței de urgență nr. 141/2020 privind instituirea unor măsuri pentru buna funcționare a sistemului de învățământ și pentru modificarea și completarea Legii educației naționale nr. 1/2011, cu respectarea art. 304 (13) din Legea Educaţiei Naţionale nr. 1/2011;

În conformitate cu art. 51 din Carta Universităţii „Ştefan cel Mare” din Suceava, Senatul Universității „Ștefan cel Mare” din Suceava, hotărăşte:

**Art. 1** În vederea reducerii densității populației școlare în campus pe durata activităților față în față (denumite în continuare on-site) și a cazării în cămine în limitele impuse de restricțiile sanitare în vigoare, pe durata anului universitar 2020-2021, se vor forma două grupuri de studenți care studiază la ciclul de licență IF și ID, notate A și B, după cum urmează:

Grupul A – format din studenții anului I, de la toate facultățile și studenții anilor superiori (II, III și IV) ai facultăților FDSA, FLSC, FSEAP și FSE, licență (inclusiv conversie profesională, IF).

Grupul B – studenții din ani superiori (II, III, IV) ai facultăților FEFS, FIA, FIESC, FIM, FS, FIG.

**Art. 2 Organizarea activităților didactice în anul universitar 2020-2021**

**Art. 2.1** Structura anului universitar și organizarea activităților didactice la licență sunt prezentate în anexă.

**Art. 2.2** Activitatea la masterat, doctorat, activitățile de cercetare și cele desfășurate în proiectele contractate se desfășoară, activitățile la ID de regulă, on-site. În cazuri motivate, decanul poate aproba desfășurarea cursurilor și/sau proiectelor didactice în mod on-line, iar rectorul poate aproba solicitările privind munca la domiciliu / telemuncă.

**Art. 2.3** Activitatea de practică se desfășoară în campus sau la operatorii economici, în semestrele în care aceasta activitate este prevăzută. Se recomandă ca practica în campus să se desfășoare în lunile august și septembrie.

**Art. 2.4** Consultațiile și activitatea de îndrumare se desfășoară exclusiv on-line și sunt programate în orar.

**Art. 2.5** Activitățile care sunt programate în orar și se suprapun cu zilele declarate zile nelucrătoare se pot desfășura în respectivele zile sau se pot reprograma, la solicitarea cadrului didactic, după consultarea studenților.

**Art. 2.6** a) Perioadele de concediu pentru personalul didactic sunt următoarele:

* **28.12.2020 - 31.12.2020 4 zile lucrătoare**
* **18.01.2021 - 28.02.2021 (pe baza de programare) 8 zile lucrătoare**
* **07.06.2021 - 19.07.2021** **(pe baza de programare) 8 zile lucrătoare**
* **02.08.2021 - 02.09.2021 24 zile lucrătoare**

**Total zile de concediu: 44 zile lucrătoare**

b) Concediul de odihnă se desfășoară doar în perioadele în care cadrele didactice nu au obligații didactice. În cazuri bine întemeiate, pe baza unei cereri adresate rectorului, vizată de directorul de departament și de decan, perioadele de concediu pot fi modificate.

c) În anul universitar 2020-2021, fiecare cadru didactic va avea prevăzut în fișa postului un număr de 1656 de ore.

d) Anul universitar 2021-2022 va începe la data de 1 OCTOMBRIE **2021**

**Art. 3 Desfășurarea activităților didactice de predare**

Art. 3.1 a) Cursurile cu formații de studiu mai mari de 30 de studenți se vor desfășura on-line. Cursurile cu formații de studiu mai mici de 30 de studenți se vor desfășura de regulă on-line, dar pot fi susținute și on-site (în săptămânile în care studenții au acces în cămine), la propunerea cadrului didactic, după consultarea studenților, pe baza unei solicitări scrise adresate decanului până la data de 28.09.2020 pentru semestrul I și până la data de 01.03.2021 pentru semestrul al II-lea și fără a se depăși un număr total de 48 de ore fizice pe săptămâna în orarul studenților.

b) Seminariile și laboratoarele se vor desfășura, de regulă, on-site (în săptămânile în care studenții au acces în cămine). În cazuri excepționale, decanul poate aproba desfășurarea seminariilor on-line, oricând pe durata semestrului.

c) Proiectele se vor susține, de regulă, on-line. În cazuri excepționale, decanul poate aproba desfășurarea proiectelor on-site (în săptămânile în care studenții au acces în cămine).

**Art. 4 Desfășurarea și plata activităților on-line.**

**Art. 4.1** Activitățile didactice on-line se vor desfășura similar ca în semestrul II al anului universitar 2019-2020, utilizând una dintre platformele gratuite aflate la dispoziție. În cazuri excepționale, pe baza unor solicitări motivate și a avizului coordonatorului SCTI, rectorul poate aproba plata unor subscripții pentru anumite platforme dedicate.

**Art. 4.2** Pentru cadrele didactice care solicită sesiuni de instruire, acestea se pot organiza la nivelul facultăților, cu ajutorul inginerilor de sistem angajați la nivelul facultăților sau, pe baza unei cereri aprobate de rector, cu ingineri de sistem de la SCTI.

**Art. 4.3** Toate activitățile on-line vor fi înregistrate, iar înregistrările vor fi predate, de regulă săptămânal, directorului de departament, care stabilește modalitatea concretă de preluare a acestor informații și care are obligația să le păstreze până la finalul anului universitar 2020-2021.

**Art. 4.4** Pe lângă susținerea efectivă on-line a activităților prevăzute a se desfășura în acest mod, cadrele didactice au obligația de a pune la dispoziția studenților, în format electronic, cursul sau notele de curs, bibliografia și alte informații de interes.

**Art. 4.5** Avizarea la plată de către directorul de departament și decan a activităților didactice desfășurate în regim on-line, atât cele aferente normei de bază, cât și cele contractate în regim de PO, se face numai pe baza înregistrărilor predate la directorul de departament. În cazul în care această obligație nu este onorată de către cadrele didactice, orele contractate în regim de PO nu vor fi plătite, iar în cazul normei de bază salariul va fi diminuat proporțional cu numărul orelor didactice aferente.

**Art. 4.6** Cadrele didactice au OGLIGAȚIAîntocmirii listelor cu prezența studenților la activitățile on-site. Listele se vor preda săptămânal secretariatelor facultăților și vor putea fi utilizate inclusiv în eventualele anchete epidemiologice, de către DSP.

**Art. 5** **Întocmirea orarului**

**Art. 5.1** Orarul se va întocmi separat pentru săptămânile în care studenții susțin activități în campus și pentru săptămânile în care studenții susțin doar activități on-line, fiind permisă programarea orelor inclusiv sâmbăta și duminica, în special în cazul activităților desfășurate on-site, fără a depăși însă un număr total de ore (on-site și on-line) de 48 de ore fizice, pentru oricare săptămână din anul universitar 2020-2021 în care sunt programate activități didactice. În acest sens, repartizarea spațiilor pe facultăți rămâne doar orientativă, putând fi folosite toate spațiile din universitate de către comisiile de orar, sub coordonarea prorectorului cu activitatea didactică. În orar, în dreptul fiecărei activități va fi indicat dacă activitatea se desfășoară on-line sau on-site. Orarele trebuie afișate pe ușile sălilor din prima săptămână de activitate didactică, pentru a putea fi programată curățenia și aerisirea sălilor.

**Art. 5.2** Pe durata cât studenții se află în campus, trebuie programate orele care se susțin on-site, de regulă, pentru întreg semestrul. Similar, pentru perioadele de timp cât studenții efectuează activitate on-line, trebuie programate orele care se susțin on-line, de regulă, pentru întreg semestrul.

**Art. 5.3 a)** Orele de activitate on-site vor avea o durată de 45 de minute. Activitatea de predare on-site se desfășoară, de regulă, în module de către 3 ore fizice (echivalent a 4 ore de activitate didactică), fără pauze între ore și fără pauză între module dacă în sala respectivă nu se schimbă formația de studiu. Dacă formația de studiu se schimbă în sala respectivă, o pauză pentru aerisire și dezinfectarea suprafețelor și a încăperii, inclusiv cu echipamente UV, este obligatorie de prevăzut în orar. Se recomandă menținerea unei formații de studiu în aceeași sală dacă există mai multe module de predare de 3 ore. Studenții au dreptul să părăsească sala, pentru scurte perioade de timp, oricând pentru motive bine întemeiate.

**b)** Pentru activitatea on-line, orele didactice au o durată normală de 50 de minute, cu pauze de 10 minute între ele, predarea se desfășoară în regim normal.

**c)** La întocmirea de către cadrele didactice a FAZ-urilor, nu se va completa coloana în care se notează numărul de ore fizice și se vor nota doar orele convenționale.

**Art. 5.4 a)** Activitățile didactice on-site se pot susține în intervalul 8-22, inclusiv sâmbăta și duminica și în zilele declarate nelucrătoare, în săptămânile în care studenții au acces în cămine.

**b)** Se recomandă susținerea, ori de câte ori este posibil, a activităților didactice în aer liber. Pentru aceasta, cadrul didactic va informa în prealabil, prin e-mail, directorul de departament și decanul.

**Art. 5.5 a)** Formațiile de studiu pentru laboratoare se vor dimensiona astfel încât să fie asigurat fiecărui student o suprafață minimă de 3 mp. Semigrupele nu se subdimensionează decât la disciplinele la care este absolut necesar. Formațiile de studiu și numărul de studenți din fiecare formație de studiu, propuse pentru a fi utilizate la întocmirea statului de funcțiuni a departamentelor, trebuie să fie aprobate de rector.

**b)** Programarea formațiilor de studiu în sălile de seminar și de curs se va face astfel încât să se asigure distanța fizică socială de minim 1 m dintre locuri. Conducerile facultăților vor stabili, pentru fiecare sală în parte, capacitatea maximă admisă, iar locurile disponibile vor fi marcate.

**Art. 6** **Susținerea examinărilor**

**Art. 6.1** Examenele, colocviile, restanțele, reexaminările, examenele de finalizare a studiilor, examenele de grad și oricare alte examinări se vor susține on-site, cu formații de studiu potrivite cu capacitatea sălilor în care se desfășoară examinarea.

**Art. 6.2** Examenele, restanțele și reexaminările se susțin, de regulă, în sesiunile programate, dar se pot susține și oricând stabilește cadrul didactic în acord cu studenții. În catalog se va trece întotdeauna data la care a fost susținută examinarea pentru fiecare student în parte.

**Art. 7 Activitatea cantinei/restaurantului studențesc**

**Art. 7.1** Cantina/restaurantul studențesc va funcționa, în principal, în regim de catering (drive-in) asigurând servirea mesei doar la caserole, pentru a fi consumate la domiciliu/cămin/birou. Un număr limitat de locuri va putea fi asigurat la mesele din interior, în condițiile respectării normelor sanitare în vigoare. Staționarea în spațiul de servire al mesei, în cazul în care nu sunt locuri disponibile, este interzisă.

**Art. 7.2** Plata mesei se va efectua, de regulă, cu cardul.

**Art. 7.3** Personalul administrativ va supraveghea ca studenții să păstreze distanța minimă pe durata cât așteaptă să fie serviți.

**Art. 8 Accesul în cămine studențești**

**Art. 8.1** Cazarea studenților se va face pe perioade limitate de timp și în conformitate cu precizările de la art. 2.1, în limita locurilor disponibile și în conformitate cu restricțiile impuse de autorități.

**Art. 8.2** Cazarea va fi permisă doar după prezentarea unui test negativ pentru virusul COVID 19, efectuat cu maxim 3 zile lucrătoare înainte de data accesului în cămin.

**Art. 8.3** În aceeași cameră vor fi cazați, de regulă, studenți din aceeași grupă sau același an de studiu. Studenții masteranzi vor fi grupați într-un număr limitat de camere, de regulă, într-un singur cămin.

**Art. 8.4** Pe durata cazării nu sunt permise deplasările la domiciliu (în week-end sau în oricare altă perioadă de timp) și nici primirea în cămin a oricăror oaspeți. Situațiile excepționale pot fi aprobate de către prorectorul cu probleme studențești.

**Art. 8.5** Nerespectarea prevederilor privind cazarea în căminele studențești, completate cu prevederile prezentului articol, poate conduce la evacuarea studentului din cămin.

**Art. 9 Reguli generale pentru campus**

**Art. 9.1** În campusul USV, atât în spațiile închise cât și în cele deschise, este obligatorie purtarea măștii de protecție, de unică folosință.

**Art. 9.2** Accesul în campus este permis exclusiv studenților, personalului USV și invitaților acestora și se face doar pe la intrările organizate în acest sens

**Art. 9.3** Orice activitate extrașcolara se va organiza numai după aprobarea propunerii de către rector.

**Art. 9.4** Sălile vor fi aerisite înainte de începutul activităților didactice, pe durata întreruperii activităților didactice în respectiva sală, la finalizarea activităților didactice în ziua respectivă și oricât de des este posibil pe durata desfășurării acestor activități. Ușile sălilor vor fi, de regulă, deschise.

**Art. 9.5** Grupurile sanitare vor fi igienizate de cel puțin 3 ori pe zi, inclusiv cu echipamente UV.

**Art. 9.6** Întregul personal USV își va da concursul la respectarea regulilor privind distanțarea fizică și evitarea formării grupurilor de studenți sau alte persoane, în spațiul campusului USV.

**Art. 10 Facilități financiare pentru studenți și personalul USV**

**Art. 10.1** Cuantumul burselor sociale acordate în anul universitar 2020-2021 va fi suplimentat cu suma de 50 de lei/lună, destinată procurării de către studenți a măștilor de unică folosință.

**Art. 10.2** Din fondul de burse constituit la nivelul USV și din soldul fondului de burse, se asigură decontarea testelor RT-PCR pentru virusul COVID-19, pe bază de documente justificative, dar nu mai mult de 200 lei/test și nu mai mult de 3 teste pe durata întregului an universitar 2020-2021. Se asigură decontarea testelor de anticorpi pentru virusul COVID-19, pe bază de documente justificative, dar nu mai mult de 100 lei/test și nu mai mult de 2 teste pe durata întregului an universitar 2020-2021. Secretariatele facultăților vor gestiona toate documentele necesare în această privință.

**Art. 10.3** Pentru personalul USV se asigură decontarea unui test RT-PCR pentru virusul COVID-19, pe bază de documente justificative, dar nu mai mult de 200 lei/test și nu mai mult de 3 teste pe durata întregului an universitar 2020-2021. Se asigură decontarea testelor de anticorpi pentru virusul COVID-19, pe bază de documente justificative, dar nu mai mult de 100 lei/test și nu mai mult de 2 teste pe durata întregului an universitar 2020-2021. Secretariatele facultăților vor gestiona toate documentele necesare în această privință.

**Art. 11** În anul universitar 2020-2021, menținerea burselor studenților nu va fi condiționată de prezență.

**Art. 12** Se deleagă Consiliul de Administrație al USV să decidă operativ, prin Hotărâre a Consiliului de Administrație, modificarea structurii anului universitar 2020-2021 și organizarea activităților didactice, funcție de evoluția situației epidemiologice.

**Art. 13** Comunitatea academică a USV va duce la îndeplinire prevederile prezentei hotărâri.